觀拽龍舟懷裴宋韓李
作者：梅堯臣
朝代：宋

paragraphs: 截春流，築沙坻。
拽龍舟，過天池。
尾矯矯，角岐岐。
千夫推，萬鱗隨。
驚鴻鵠，沉魚龜。
春三月，輕服時。
薄水殿，習水嬉。
馬特特，來者誰。
魏公子，人不窺。
車轔轔，集其涯。
邯鄲倡，士交馳。
銀缾索酒傾玻瓈，用錢如水贈舞兒。
却入上苑看鬭雞，擊毬彈金無不爲。
適聞天子降玉輦，當門虎脚看大旗。
春風吹花入行幄，紅錦百尺爭蛟螭。
雲蓋迴，綵纜維，明年結客觀未遲。